Geen besoeke aan tronke weens Covid-19Argieffoto (Foto: Ichigo121212/Pixabay) Die departement van korrektiewe dienste het Maandag aangekondig dat besoektye by die land se 243 korrektiewe sentrums opgeskort word. Dit volg ná afloop van pres. Cyril Ramaphosa se aankondiging dat die land terugskuif na vlak 3 van die afsonderingsregulasies. Sechaba Mphahlele, woordvoerder van die departement, sê dié besluit is geneem om gevangenes en korrektiewe beamptes te beskerm sodat hulle nie die koronavirus opdoen nie. Die departement het Sondag altesaam 256 nuwe gevalle van Covid-19 in korrektiewe sentrums aangemeld. Van dié gevalle is 224 korrektiewe beamptes en 33 gevangenes. Dit bring die getal positiewe Covid-19-gevalle by korrektiewe dienste tot dusver op 12 202, onder wie 7 711 beamptes en 4 491 gevangenes, te staan. Altesaam 180 beamptes en 78 gevangenes by sentrums landwyd het reeds aan Covid-19 omgekom. “Die departement het beperkings ingestel en voldoen streng aan alle regulasies om die verspreiding van die koronavirus te bekamp,” sê Mphahlele. Gevangenes se regsverteenwoordigers kan steeds kliënte onder streng voorwaardes besoek. Hulle moet ook vooraf reëlings vir besoeke tref.